Steve en makkers vier erfenis | Netwerk24
Deur Terésa Coetzee 14 Augustus 2020 05:06
Hierdie eenmalige aanlyn konsert, wat op 24 September van 17:00 tot 19:00 regstreeks plaasvind, is 'n splinternuwe konsep en nie 'n plaasvervanging vir konserte soos Afrikaans is Groot nie. Tien mansangers sluit hulle by Hofmeyr aan om Afrikaner-trots opnuut met hul musiek aan te wakker. Hulle is Bok van Blerk, Ricus Nel, Gerhard Steyn, Ruhan du Toit, Jay, Dewald Wasserfall, Adam Tas, Ghapi, Ivan Roux en Riaan Benade.
"Afrikaner-mense se herkoms en erfenis ervaar daagliks druk, maar selfs dit sal Afrikaanse mense nie keer om saam fees te vier nie.
Steve Hofmeyr en tien van sy vriende hou op 24 September 'n monumentale konsert om Erfenisdag te vier.
"Baie Afrikaanse kunstenaars is dit eens dat ons trots op ons erfenis moet wees. Afrikaners het 'n ryk geskiedenis, gevul met monumentale oomblikke wat gevier moet word," sê Barry Pretorius, wat verantwoordelik is vir die vervaardiging van groot konserte soos die Innibos-hoofverhoog en Lexus­ Classics, en ook regisseur is van Monumentaal.
Hofmeyr, wat 'n kampvegter vir Afrikaners is, beaam dit en sê: "In hierdie jaar waarin ons monumente, taal, erfenis en ons oorlewing seker minder aandag as ooit kry, moet ons monumentale dinge doen."
Du Toit, wat die snit getitel "Monumentaal" vroeër vandeesmaand uitgereik het, stem saam.
"Dis belangrik dat ons die verlede onthou en met trots ons erfenis vier! Só kan ons met geloof aan 'n toekoms bou," sê hy.
Konsertgangers kan hulle regmaak om van die heel lekkerste Afrikaanse gunstelinge te hoor soos Hofmeyr se "Pampoen" en Van Blerk se "Die kaplyn".
"Monumentaal is 'n viering van ons erfenis en 'n groot kuier in Afrikaans.
"Ons doel met die konsert is om in hierdie uitdagende tye net vir 'n slag weer te ontspan, te ontvlug en ook om te onthou dat daar altyd hoop is. Om dít te kan doen met die viering van musiek, huldeblyke aan ons monumente en boonop ook nog in die mooiste taal ter wêreld maak hierdie konsert besonder spesiaal," sê Barry.
Volgens hom gaan dit die grootste aanlyn konsert wees wat tot nog toe in Afrikaans aangebied is.
"Ek kan nie wag dat Afrikaanse mense oor die wêreld heen die geleentheid saam met ons geniet en hul erfenis vier nie. Ek doen 'n beroep op mense om kaartjies te koop – hulle het net een kans om hierdie konsert te sien," sê Barry.
Kaartjies kan slegs by Computicket teen R120 stuk gekoop word en konsertgangers moet seker maak hulle skakel in soos die tye aandui, anders gaan hulle die konsert misloop.